
Haur eta gazteentzako Gasteizko zinema-jaialdia hilaren 19tik 29ra egingo da  

GazteFilm Festek burutuko duen bederatzigarren edizio honetan Mexiko da herrialde gonbidatua eta ARKABIA egoitza nagusi berria    

• Nazioarteko programazioa, jarduera berriak eta zinema gazteenei hurbiltzeko proposamenak dakartza ekimenak    

[bookmark: _Hlk179806047][bookmark: _Hlk147740808]Vitoria-Gasteiz, 2026ko azaroak 12.- GazteFilm Fest haur eta gazteentzako Gasteizko zinema-jaialdiak bederatzigarren edizioa burutuko du azaroaren 19tik 29ra. Mexiko izango da herrialde gonbidatua eta haur eta gazteentzako nazioarteko zinemaren proposamen interesgarrienetakoak bilduko ditu programazioak aurten ere. Ekimenak Vital Fundazioa du babesle nagusi eta Eusko Jaurlaritzaren, Arabako Foru Aldundiaren eta Gasteizko Udalaren babesa ere badu. Aurten, berrikuntza garrantzitsuak izango ditu, besteak beste, GFF bonuak, Jaialdiaren Lagunak proiektua eta ARKABIA izango da egoitza nagusia, Izaskun Arrue Kulturgunearekin eta Baratza Aretoarekin batera.

Jaialdia gaur goizean aurkeztu dute ARKABIAn Helena González eta Ricardo del Conde zuzendariek, Arantxa Ibañez de Opacua Vital Fundazioko zuzendariarekin, Ana del Val Kultura eta Kiroleko foru diputatuarekin, Sonia Díaz de Corcuera Kultura eta Hezkuntzako zinegotziarekin eta Luis Felipe Hernández de Alanis zinemagile eta jaialdiaren irudiaz arduratzen den artistarekin batera. 

Kalitatezko zinema askotarikoaren eta konprometituaren aldeko apustuari eutsi dio hitzorduak, askotan zirkuitu komertzialetan lekurik aurkitzen ez duten herrialde ugaritako filmen eskutik. Zinema-eskaintza horri jaialdiaren bereizgarrietako bat gehitu behar zaio: haurrek eta gazteek aktiboki parte hartzen dute edizio bakoitza eraikitzen, bai haurren epaimahaiaren bidez, bai bikoizketa-tailerren bidez, bai gure hiriko ikasleek egindako film laburren aukeraketaren bidez.

Mexiko, dibertsitate kulturala eta zinematografikoa 
Herrialde gonbidatuari eskainitako programazioak Mexikoko dibertsitate kulturala nahiz zinematografikoa ezagutzeko aukera emango du, hainbat proposamenen bidez. Jaialdiak arreta berezia jarriko dio Fernando Eimbcke zinemagileari, eta bere hiru film ezagunenak emango dira: Lake Tahoe, Temporada de patos eta Moscas. Gainera, film laburren programa bik osatuko dute jaialdia, Bestiario en lengua eta Al son de la vida, canta la tierra, baita AMBULANTE: Del espacio exterior al mundo interior proposamenak ere.

Mexikarren presentziak ere eginkizun nabarmena izango du edizio honetako irudi eta jardueretan. Jaialdiaren kartela Luis Felipe Hernández Alanis animatzaileak egin du, stop motion teknikan espezializatua eta Animables proiektuaren arduraduna. Proiektu horren eskutik, ikus-entzunezko sorkuntzako tailer parte hartzaileak garatzen ditu. Gasteizera etorriko da artista, jaialdia aurkeztu eta tailer bi ematera. Lehenengoa 9 eta 12 urte bitarteko haurrentzat izango da, eta inaugurazio kontzertuan ikusiko diren zuzeneko irudiak sortzeko aukera emango du, itzalen jokoen eta argi mahaiaren bidez. Montehermoso Kulturunearekin eta Jesús Guridi Kontserbatorioarekin egindako lankidetzaren emaitza da jarduera. Bigarrena cut out teknikaren bidez egingo den stop motion animazio tailerra izango da, eta ARKABIAn egingo da.

Gasteizera iritsi aurretik, Mugi-Mugi tailerra Jaliscon egin zen eta Zapopan-go neska-mutilek hartu zuten parte, INGENIA gazteen sorkuntza digitaleko zentroan, eta Guillermo del Torok sustatutako El Taller del Chucho animazio estudioarekin izandako lankidetzari esker. Esperientzia horretatik historia txikiak sortu dira eta edizio honetako emanaldietan eta gortinan izango dira ikusgai.

ARKABIA eta egoitza berriak
Inaugurazio ofiziala hilaren 19an izango da, osteguna, 19:00etan, Jesús Guridi Kontserbatorioan. Irakaskuntza Profesionalen Bandak (Banda Handiak), Asier Zabalzak zuzenduta, mixe herrialdeko emakume indigenen konposizio bi interpretatuko ditu, baita La Sierra Negra eta Coco-ren soinu-bandaren aukeraketa bat ere. 

Edizio honetako berrikuntza nagusietako bat GazteFilm Festen egoitza nagusia da, ARKABIA izango baita. Vital Fundazioaren kultura gune horretan egingo dira amaiera ekitaldia, proiekzio ia gehienak eta hainbat tailer, jaialdiak hirian duen presentzia eta publikoarekiko topaketa indartuko dira hartara.

Izaskun Arrue Kulturgunean eta Baratza aretoan ere egingo dira programazioko zenbait jarduera. Gainera, Salburua eta Zabalganako gizarte-etxeetan hainbat eskola-saio egingo dira azaroaren 16tik 26ra bitartean.

Tailerrak eta jarduerak
Bestalde, programatutako jardueren artean nabarmentzekoa da Cucinema, 2005ean Genzano di Roma-n jaiotako nazioarteko tailerra, 50 jaialditan baino gehiagotan parte hartzen duena. Azaroaren 29an izango da, igandea, 10:00etan, Baratza aretoan. Hiru edo lau orduz, parte hartzaileek film bat sortuko dute zeluloidean zuzenean margotuz, beren soinu-banda egingo dute tailerrean landutako tresnak erabiliz, eta Mexikoko gastronomiari buruzko sukaldaritza-jarduera batean hartuko dute parte. Proposamena adin guztietarako pentsatu da, eta ez da aurretiko ezagutza artistikorik behar.

Haurren parte-hartzeak GazteFilm Festen funtsezko ardatzetako bat izaten jarraituko du. 6 eta 12 urte bitarteko hamalau neska-mutilek osatuko dituzte edizio honetako epaimahai biak, adin tarteen arabera antolatuta. Lau sari emango dituzte: film luze onenari eta film labur onenari, 6 urtetik gorakoen kategorian eta 9 urtetik gorakoen kategorian. Epaimahaiak berak emango du irabazle-zerrendaren berri amaiera ekitaldian.

Bikoizketa tailerra ere egingo da. Tailer horretan, Gasteizko gazteek euskarazko ahotsa jarriko diete sail ofizialeko filmei. Oraingoan, Jauregiko bizitza (La vie de château) eta Oihanean jaioa (Born in the Jungle) film luzeak bikoiztu dira, baita hainbat film labur ere. Bestela euskaraz entzun ezingo liratekeen filmak publiko txikienari hurbiltzeko aukera ematen du ekimen horrek. Udaberrian Toki-Eder Ikastolako eta Errota Eskolako ikasleek egindako programazio-lana gehitu behar zaio esperientzia horri, sail ofiziala osatzen duten film laburrak ikusi, eztabaidatu eta hautatu baitituzte.

Jaialdiak, halaber, serigrafiako gunea berreskuratuko du; hortaz, hirugarren ediziora iritsiko da gune hori eta GazteFilm Festen irudia nork bere jantzietan estanpatzeko aukera emango du. Ortzadarra sortze-tailerra ere berreskuratuko da eta 9 urtetik gorako haurrek dekorazio elementuak egiten hartuko dute parte, ondoren, elementu horiek jaialdiak hirian duen presentziaren parte izan daitezen.

Azkenik, erretratatutako haurtzaroari eskainitako programazioan, Txakun Txakür proposamen zinematografikoa ere nabarmendu behar da, Zinemiran aurkeztua eta Donostiako Nazioarteko Zinemaldian Euskal Zinemaren Irizar Saria irabazi zuena. Filma azaroaren 29an emango da, igandea, 17:00etan, EHUko UNESCO Katedrarekin lankidetzan. Elsa Oliarj-Inés zuzendaria eta filmeko lantaldeko kide batzuk bertan izango dira, eta amaiera ekitaldiko ekitaldi nabarmenetakoa izango da.

Hazten jarraitzeko formula berriak
Bederatzigarren edizio honek jaialdiak bere publikoarekin duen harremana sendotzeko ekimen bi ere bildu ditu. Alde batetik, GFF bonuak estreinatuko dira, jaialdiaren bi asteburuetan aukeran izango diren hamar saioz gozatzeko. 36 euroko prezioa dute eta proiekzio bakoitza baino gutxienez hiru egun lehenago erreserbatu beharko dira. Eta, bestetik, Amigos del festival sortu da, GazteFilm Festen ediziotik ediziora laguntzen duten pertsonekiko lotura sendotzeko eta zinemaren eta kulturaren inguruko komunitate bat sortzen laguntzeko sortutako proiektua.

“Bederatzi edizio daramatzagu, eta askoz gehiago etortzea nahi dugu. Jaialdiko bonuak eta Lagunak gure publikoari elkar ikusten jarraitu nahi dugula esateko modu bat dira, eta jaialdia ere pixka bat berea izan dadila. Sakoneko kezka bati erantzuten dio, hau da, komunitatea egin nahi izateari, kultura izanik eta kultura egin nahi izateari, komunitatea izanik”, azaldu dute Helena González eta Ricardo del Conde GazteFilm Festeko zuzendarikideek.

Banakako sarrerek 4,50 euroko prezioa izango dute, eta jaialdiaren webgunean edo leihatilan erosi daitezke, emanaldi bakoitza hasi baino 30 minutu lehenago. 

